Som representantene forhåpentligvis registrerer, er det installert nytt høyttaleranlegg i stortingssalen. Presidenten ber de representanter som ikke synes dette fungerer godt nok, gi melding til meg – ikke under møtet, men i ettertid. Vi skal nå avslutte det 146. storting, det første i denne valgperioden. Stortinget har i løpet av dette året hatt 105 møter, mens det har vært 38 møter i Odelstinget og 11 i Lagtinget. Det har vært 21 kveldsmøter i Stortinget og 10 i Odelstinget. 9 møter har vart utover reglementsmessig tid, kl. 22. Bare 5 av dem har gått utover kl. 24, og det var i hovedsak i siste møteuke i vårsesjonen. Regjeringen har fremmet 238 saker for Stortinget fordelt på 81 stortingsproposisjoner, 117 odelstingsproposisjoner og 40 stortingsmeldinger. Stortingsrepresentantene har fremsatt 156 Dokument nr. 8-forslag. Det er det høyeste antallet som hittil har vært fremmet i løpet av et stortingsår. Hvis vi summerer disse og stortingsproposisjonene og odelstingsproposisjonene fra Regjeringen, utgjør Dokument nr. 8-forslagene ca. 45 pst. av de forslag Stortinget har fått til behandling. Komiteenes bidrag til det som har vært behandlet i Stortinget og avdelingene, er 275 innstillinger til Stortinget og 84 til Odelstinget. I tillegg til dette kommer selvfølgelig budsjettinnstillingene. Regjeringen har bidratt til debattene i Stortinget med 15 redegjørelser, inkludert trontale, regjeringserklæring og budsjettredegjørelser. Av 119 saker som er utsatt til neste storting, er 33 Dokument nr. 8-forslag og 40 lovsaker. Av spesielt viktige saker som er behandlet av dette storting, kan nevnes utbygging av Snøhvit-feltetklimapolitikkbedre miljø i byer og tettstederNRKmediepolitikkbarnehageroperaomlegging av Forsvaretredningshelikoptertjenestenkvalitetsreformer innen utdanningnye oppgaver for lokaldemokratietvalglovenstatlig eierskapkollektivtransportregionalt flyplassnettmedisinsk bruk av bioteknologi Dette er kun et utsnitt av de saker som dette storting har behandlet. Stortinget har videre avviklet 32 interpellasjonsdebatter. 467 spørsmål er besvart i den ordinære spørretimen, og i den muntlige spørretimen, som har vært avholdt 23 ganger, er det stilt 170 hovedspørsmål. Antall skriftlige spørsmål øker for hvert år og er nå oppe i 590. Blant vedtakene som er gjort i Stortinget, finner vi 140 såkalte anmodningsvedtak, dvs. vedtak som har formen «Stortinget ber Regjeringen …». Denne typen vedtak har steget kraftig i antall i løpet av en 15-årsperiode, og presidenten regner med at Stortinget må gå inn i problemstillinger knyttet til dette når utvalgsinnstillingen som presidenten i dag har fått overlevert fra det utvalget som har behandlet spørsmålet om Stortingets kontrollvirksomhet, skal behandles. Antall henstillinger, altså forslag som er oversendt Regjeringen uten realitetsvotering, var det siste året 50. Da skal ikke presidenten bidra med flere tørre tall, men disse tørre tall kan være viktige for den fremtidige planlegging og utnytting av de ressurser som den enkelte stortingsrepresentant besitter. Da gjenstår det bare for presidenten å erklære forhandlingene i det 146. storting for avsluttet. Representantene oppfordres så om å skrive under Stortingets og avdelingenes protokoller. Lagtingsprotokollen er utlagt i lagtingssalen, mens protokollene for Stortinget og Odelstinget kan underskrives her i salen.